
ABSTRACT

Fertilizarea sau procrearea, în termeni medicali, reprezintă actul prin care este adusă pe lume o nouă fiinţă. Când doi soţi suferă de sterilitate, ei au o modalitate consacrată juridic de a-şi aduce în preajma lor un copil: adopţia. Stiinţa modernă, însă, a oferit o nouă cale celor cu deficienţe reproductive pentru a-şi îndeplini dorinţa de a avea copii proprii: reproducerea umană asistată medical (RUAM). Aceasta presupune însă mari probleme de natură morală şi juridică. Ar putea fi înţeleasă mai degrabă ca un tratament în cazul infertilităţii sau sterilităţii, argument foarte des invocat de cei care-l pun în aplicare. În acest caz, intervine o a treia persoană, care este medicul terapeut şi care are un rol foarte important din punctul de vedere al aplicării tehnicilor medicale.
RUAM reprezintă ansamblul tehnicilor şi practicilor clinice sau biologice care permit procrearea în afara procesului natural (lipsind actul sexual), prin intervenţia şi la indicaţia medicului. Tehnicile de RUAM sunt folosite atunci când tratamentele obişnuite, hormonale, medicamentoase sau chirurgicale nu dau niciun rezultat. Există mai multe metode de RUAM şi practici asociate acestora (inseminarea artificială (IA), fertilizarea in vitro (FIV), transferul de embrioni (TE), mama purtătoare sau de substituţie), diferenţele fiind date atât de numărul persoanelor implicate în realizarea acestor tehnici, cât şi de locul unde are loc fecundarea. În general, metodele cunoscute până acum presupun implicarea soţilor, a medicului terapeut, a donatorului, a “mamei de împrumut” sau a familiei adoptive. 
Aceste practici au luat amploare, deoarece rata sterilităţii şi infertilităţii cuplurilor este în creştere, 10-15% din cupluri nemaiputând avea copii pe cale naturală (sterilitatea este incapacitatea de a obţine o sarcină, iar infertilitatea este incapacitatea de a aduce pe lume copii, adică de a păstra sarcina şi a naşte un copil viu).
În realitate, scopul terapeutic al acestor tehnici este nerealizat, neoferind soluţii sau tratamente pentru înlăturarea sterilităţii sau infertilităţii. RUAM nu vindecă, ci doar permite o portiţă de ocolire a problemelor respective şi atingerea scopului prin alte mijloace. Astfel, ea nu reprezintă o terapie, ci un serviciu medical. Scopul terapeutic poate exista pentru viitorul copil, însă doar atunci când RUAM urmăreşte înlăturarea unor boli grave netratabile transmisibile ereditar
.
Relevantă pentru reproducerea umană asistată medical este analiza reglementărilor interne din dreptul altor state în domeniul bioeticii, medicinei şi reproducerii asistate.

Pe baza reglementărilor şi recomandărilor internaţionale, statele au elaborat acte normative pentru reglementarea RUAM
. Trebuie precizat că nu toate statele în care se desfăşoară astfel de activităţi dispun de legislaţie în domeniu. În acest studiu am analizat legislaţia din unele state membre ale Uniunii Europene (România, Austria, Belgia, Bulgaria, Cehia, Danemarca, Estonia, Finlanda, Franţa, Germania, Grecia, Ungaria, Irlanda, Italia, Olanda, Polonia, Portugalia, Slovacia, Slovenia, Spania, Suedia, Marea Britanie) precum şi Elveţia şi Norvegia, cu sisteme şi principii diferite de reglementare, pentru a forma un orizont cât mai larg asupra fenomenului cercetat.

I. Consideraţii generale privind reproducerea umană asistată medical
"În ceea ce priveşte reproducerea umană asistată medical, care a bulversat filiaţia naturală şi pe care religia o contestă atât timp cât viaţa, creată de Dumnezeu, nu poate fi creată şi in vitro, Consiliul Europei o admite în următoarele condiţii: 
· se recunoaşte libertatea alegerii între adopţie şi inseminare artificială, 
· cu garantarea tehnicii efectuate  ca o obligaţie de rezultat, 
· după un consimţământ luminat privind consecinţele posibile ale tehnicii efectuate, 
· consimţământul obligatoriu al cuplului, 
· efectuarea procedurii în centre naţionale aprobate, 
· cu selectarea cuplurilor heterosexuale stabile şi sterile, 
· cu precizarea prealabilă a statutului  copilului şi a protejării relaţiilor de filiaţie, 
· utilizând tehnici uniforme, aprobate şi verificate, 
·    cu prohibiţia inseminării post-mortem şi a comercializării cercetării. 
Dar şi în aceste condiţii bioetice rămân probleme nerezolvate, cum ar fi indemnizarea donatorilor, acccesul copiilor la informaţii despre donor, ca şi a numărului de copii oferit de donator."

În conceptul de reproducerea umană asistată medical sunt incluse următoarele ipoteze:

- fertilizarea artificială atunci când ovulul mamei purtătoare a sarcinii este fecundat cu gameţi masculini, fie ai soţului, fie ai unui donator sau când mama este o terţă, străină căsătoriei, iar copilul va fi adoptat de mama socială, soţia tatălui natural;

- fertilizarea in vitro cu mai multe posibilităţi:

· zigot obţinut din ovulul mamei soţie şi purtătoare a sarcinii şi sperma soţului (exemplu clasic cel mai des);
· zigot obţinut din ovulul unei alte femei (mamă genetică) şi sperma tatălui natural şi soţ al mamei sociale, care poartă sarcina după implantul zigotului, devenind şi mamă în drept;

· zigot obţinut din ovulul mamei genetice şi soţie a tatălui natural, însă implantat în uterul femeii care va deveni mamă de drept purtătoare a sarcinii, spre deosebire de mama genetică, numită şi mamă socială (întrucât ea urmează să crească copilul).

În acest ultim exemplu, situaţia este complicată deoarece nu toate legislaţiile europene admit ceea ce s-ar putea numi "contractul de locaţiune al uterului" sau instituţia mamei de împrumut. 

Imoralitatea poate fi negată numai în cazul în care intervenţia de prelevare a ovulului este realizată în scopul asistării medicale la fertilizare. Alte motive, ca de exemplu intervenţia realizată pentru a efectua manipulări genetice asupra embrionului, sunt calificate drept imorale. 

Practicarea pe scară largă a acestor tehnici de reproducere asistată medical a avut drept rezultat o creştere semnificativă a sarcinilor multiple.

În ceea ce priveşte tehnicile de fertilizare in vitro, se recomandă evitarea implantării, în acelaşi timp, a mai mult de doi, maxim 3 embrioni.
În cazuri de stimulare medicală a ovulaţiei, dar fără a recurge la tehnici de fertilizare in vitro, există, de asemenea, riscul sarcinii multiple şi trebuie depuse eforturi pentru a minimaliza acest risc prin monitorizarea cu grijă a tratamentului, inclusiv utilizarea ultrasunetului şi a determinărilor hormonale.

În unele cazuri sunt indicate reduceri de ovocite, care se recomandă a fi efectuate numai în măsura în care, din punct de vedere medical, sunt apreciate ca fiind posibile.
Dacă apare o sarcină cu mai mult de trei embrioni, în ciuda măsurilor de precauţie luate, şi prognoza feţilor este nefavorabilă, în scopul de a mări procentul de supravieţuire al embrionilor care urmează a fi păstraţi, se poate recurge la practicarea unui avort selectiv al embrionilor. Această alternativă se va include în protocolul consultaţiei  preterapeutice
.
Deoarece reproducerea medical asistată a apărut pentru a ajuta cuplurile ce nu puteau avea copii din cauza sterilităţii femeii sau bărbatului, se cer întrunite anumite condiţii, ce diferă în amănunt de la un stat la altul, deşi în substanţă sunt identice. 
Condiţiile general impuse sunt: 
-consideraţiile umane justifică actul, şi nu cele de profit; 
-persoana feminină sa aibă până la 40 de ani, să fie căsătorită şi informată despre riscurile tehnologice; 
-consimţământul informat şi expres să fie al ambilor soţi, dat de regulă în faţa unei comisii formată dintr-un medic, un psiholog şi un avocat;
 -donatorul se va supune aceloraşi condiţii de mai sus şi va rămâne necunoscut. Un donator căsătorit nu va dona spermă fără consimţământul soţiei;
-se vor discuta în prealabil implicaţiile psihologice ale acestor tehnologii, atât faţă de cuplu, cât şi faţă de viitorul copil;
-confidenţialitatea este absolută, femeia neavând dreptul de a alege donatorul; 
-donarea va fi anonimă, benevolă şi nepecuniară; 
-donarea se va face pentru maxim patru copii şi, evident, donatorul va fi sănătos (se vor face teste ale spermei pentru depistarea SIDA);
-reproducerea medical asistată se face numai ca act terapeutic, deci cu indicaţie medicală pentru infertilitate (dupa un an de coabitare) de diferite etiologii şi în condiţiile epuizării altor terapii ale infertilităţii; 
-este necesar a se preciza statutul viitorului copil înainte de aplicarea metodei de reproducere asistată medical după criterii cum ar fi: la cuplurile căsătorite se aplică prezumţia de paternitate, ca şi în inseminările cu spermă soţului, dar care decedează înainte de 300 de zile; când copilul rezultă din sperma donată, dacă tatăl a consimţit, deşi nu e tatăl genetic, el îl recunoaşte în baza aceleiaşi prezumţii şi, dacă nu a consimţit, paternitatea se va stabili pe cale judiciară; dreptul copilului de a fi informat asupra identităţii sale genetice, când, inevitabil, donatorul devine cunoscut. 
II. Cadrul legal al reproducerii  umane asistate medical  în state membre UE, Elveţia şi Norvegia
ROMÂNIA

Reproducerea umană asistată medical cu terţ donator este reglementată în articolele 441-447 din Noul Cod civil
:
Regimul filiaţiei

Art. 441. - (1) Reproducerea umană asistată medical cu terţ donator nu determină nicio legatură de filiaţie între copil şi donator.

(2) În acest caz, nicio acţiune în răspundere nu poate fi pornită împotriva donatorului.

(3) Părinţi, în sensul dat de prezenta secţiune, nu pot fi decât un bărbat şi o femeie sau o femeie singură. 
Condiţii

Art. 442. - (1) Părinţii care, pentru a avea un copil, doresc să recurgă la reproducerea asistată medical cu terţ donator trebuie să îşi dea consimţământul în prealabil, în condiţii care să asigure deplina confidenţialitate, în faţa unui notar public care să le explice, în mod expres, consecinţele actului lor cu privire la filiaţie.

(2) Consimţământul rămâne fără efect în cazul decesului, al formulării unei cereri de divorţ sau al separaţiei în fapt, survenite anterior momentului concepţiunii realizate în cadrul reproducerii umane asistate medical. El poate fi revocat oricând, în scris, inclusiv în faţa medicului chemat să asigure asistenţa pentru reproducerea cu terţ donator.
Contestarea filiaţiei
Art. 443. - (1) Nimeni nu poate contesta filiaţia copilului pentru motive ce ţin de reproducerea asistată medical şi nici copilul astfel născut nu poate contesta filiaţia sa.

(2) Cu toate acestea, soţul mamei poate tăgădui paternitatea copilului, în condiţiile legii, dacă nu a consimţit la reproducerea asistată medical realizată cu ajutorul unui terţ donator.

(3) În cazul în care copilul nu a fost conceput în acest mod, dispoziţiile privind tăgăduirea paternităţii ramân aplicabile.
Răspunderea tatălui
Art. 444. - Cel care, după ce a consimţit la reproducerea asistată medical cu terţ donator, nu recunoaşte copilul astfel născut în afara căsătoriei răspunde faţă de mamă şi faţă de copil. În acest caz, paternitatea copilului este stabilită pe cale judecatorească în condiţiile art. 411 şi 423.
Confidenţialitatea informaţiilor
Art. 445. - (1) Orice informaţii privind reproducerea umană asistată medical sunt confidenţiale.

(2) Cu toate acestea, în cazul în care, în lipsa unor astfel de informaţii, există riscul unui prejudiciu grav pentru sănătatea unei persoane astfel concepute sau a descendenţilor acesteia, instanţa poate autoriza transmiterea lor, în mod confidenţial, medicului sau autorităţilor competente.

(3) De asemenea, oricare dintre descendenţii persoanei astfel concepute poate să se prevaleze de acest drept, dacă faptul de a fi privat de informaţiile pe care le cere poate să prejudicieze grav sănătatea sa ori pe cea a unei persoane care îi este apropiată.
Raporturile dintre tată şi copil
Art. 446. - Tatăl are aceleaşi drepturi şi obligaţii faţă de copilul născut prin reproducere asistată medical cu terţ donator ca şi faţă de un copil născut prin concepţiune naturală.
Reguli aplicabile
Art. 447. - Reproducerea umană asistată medical cu terţ donator, regimul său juridic, asigurarea confidenţialităţii informaţiilor care ţin de aceasta, precum şi modul de transmitere a lor se stabilesc prin lege specială.
În prezent există un proiect de lege specială
 propus de experţii Ministerului Sănătăţii, aprobat de către Guvernul României în şedinţa din 28.09.2011
. Acesta conturează cadrul juridic al activităţilor necesare pentru realizarea reproducerii umane asistate medical cu terţ donator, care este reprezentat de prevederile din Legea nr. 71/2011 pentru punerea în aplicare a Legii nr. 287/2009 privind Codul civil.
Proiectul de lege privind reproducerea umană asistată medical cu terţ donator va produce efecte după ce va fi adoptat de Parlamentul României.
Naşterea prin procedura unei mame purtătoare şi fertilizarea cu terţ donator fac obiectul reglementării printr-un alt proiect de lege prezentat pe 27 februarie 2012 de Comisia pentru drepturile omului, culte şi minorităţi din Senat
.
Proiectul de lege subliniază că la asistenţa medicală în domeniul reproducerii umane pot apela numai cuplurile sau femeile singure diagnosticate cu infertilitate sau pentru a se evita transmiterea unei maladii la copil sau la un membru al cuplului.

Proiectul stipulează că vârsta mamei purtatoare trebuie să fie cuprinsă între 18 şi 40 de ani, iar cea a mamei beneficiar între 18 şi 47 de ani. 
Conform prevederilor proiectului legislativ, reproducerea cu mamă purtatoare se va realiza în baza unui contract încheiat la notar între cuplul beneficiar şi mama surogat. Cuplul poate deconta mamei purtatoare numai costurile medicale şi asigura o compensaţie materială echivalentă cu cinci tichete de masă pe zi pentru perioada sarcinii şi lăuziei. În cazul donatorilor de material reproducător, legea prevede tot o compensaţie de cinci tichete de masă.

De asemenea, revocarea contractului de către una dintre părţi atrage răspunderea materială, cu excepţia unor cauze medicale. Mai este prevăzut că mama purtătoare, care nu trebuie să aibă nicio legatură genetică cu copilul, va preda copilul cuplului beneficiar în termen de 48 de ore de la naştere şi are dreptul la concediu de sarcină şi lăuzie.

Conform proiectului, filiaţia copilului se stabileşte prin recunoaştere sau hotarâre judecătorească.

AUSTRIA

Cadrul normativ pentru reproducerea umană asistată medical
 îl constituie Legea privind medicina reproducerii din 1992 (BGB1. nr. 275/1992)
 şi Ordonanţa privind rapoartele legate de activităţile şi experienţele cu reproducerea asistată medical  din 1998 (BGB1. II, nr. 362/1998). Operând de la 1 ianuarie 2000, fondul pentru finanţarea fertilizărilor in vitro a fost constituit prin adoptarea Legii IVF-Fonds-Gesetz (BGB1. I nr. 180/1999).
Legea privind reproducerea umană asistată medical reglementează tehnicile medicale de reproducere. Conform Secţiunii 1 alin. (2), acestea cuprind introducerea spermei în organele reproducătoare ale femeii, unirea ovulului şi a spermei în afara organelor reproducătoare ale femeii, introducerea de celule viabile în uterul femeii şi introducerea de ovule sau de ovule şi spermă în uterul femeii. Tehnicile de reproducere umană asistată medical nu sunt enumerate limitativ în Secţiunea 1 alin. (2), astfel încât noi tehnici pot intra în domeniul de aplicare al legii. Datorită interdicţiilor restrictive prevăzute de Secţiunea 3, Legea privind reproducerea umană asistată medical se aplică doar în cazul inseminării artificiale omogenă şi heterologă şi în fertilizarea in vitro omogenă
.

Reproducerea umană asistată medical este permisă doar în cadrul căsătoriei sau al unei relaţii similare căsătoriei, conform Secţiunii 2 alin. (1). Ea poate fi îndeplinită doar dacă orice alt tratament posibil şi rezonabil având ca scop inducerea unei sarcini prin raport sexual normal nu a reuşit sau nu există şanse de succes. Reproducerea umană asistată medical este permisă dacă raportul sexual nu este acceptabil pentru un partener datorită unui risc serios de transmitere a unei boli contagioase grave (Secţiunea 2 alin. 2). Este de asemenea legală prezervarea de spermă şi ovule pentru viitoare reproduceri umane asistate medical în cazul în care există pericolul ca sarcina să nu poată fi dusă la capăt datorită bolii.

Conform Secţiunii 3 alin. (1) doar ovulele şi sperma soţilor sau a partenerilor dintr-o relaţie similară căsătoriei pot fi folosite în scopul reproducerii umane asistate medical (omogenă). Sperma unui terţ poate fi folosită doar în inseminarea artificială, prin mijloacele inserării spermei în organele reproducătoare ale femeii (Secţiunea 3 alin. 2). În toate celelalte circumstanţe, în special în cazul fertilizării in vitro, utilizarea spermei donatorilor este interzisă. Spre deosebire de Curtea Constituţională a Austriei, Curtea Europeană a Drepturilor Omului a statuat că diferenţa de tratament între donarea de spermă interzisă în cazul fertilizării in vitro şi utilizarea licită a donării de spermă pentru fertilizare in vitro prin inseminare a constituit o încălcare a art. 14 coroborat cu art. 8 din Convenţia Europeană a Drepturilor Omului.

Există şi alte restricţii privind inseminările heterologe: infertilitatea soţului sau a partenerului, concesiunea administrativă a spitalului care efectuează inseminarea, donarea gratuită de spermă, utilizarea maximă a spermei în trei căsătorii sau relaţii similare şi doar într-un singur spital, precum şi utilizarea spermei de la mai mulţi donatori. În plus, soţii sau partenerii trebuie să-şi exprime consimţământul în scris, care necesită un acord autentificat la notar sau o înregistrare în instanţă, în cazul coabitării sau al inseminării heterologe, care trebuie să fie mai veche de un an. Donatorul de spermă trebuie să-şi dea şi el consimţământul în scris, iar acesta poate fi retras oricând.

Ovulele sau celulele viabile pot fi folosite doar pentru femeia de la care provin (Secţiunea 3 alin. 2). Astfel, donarea de ovule, precum şi donarea de embrioni (inclusiv “adopţia prenatală”) şi maternitatea surogat sunt interzise în toate situaţiile. Prin interzicerea donărilor de ovule, precum şi a fertilizării heterologe in vitro, legiuitorul austriac a fost îndrumat de ideea că reproducerea umană asistată medical trebuie să aibă loc similar reproducerii naturale. În special, principiul dreptului civil conform căruia mater semper certa est, pater est quem nuptiae demonstrant, trebuie respectat, prin evitarea posibilităţii a două femei care se pretind a fi mame biologice ale unuia şi aceluiaşi copil şi evitarea conflictelor dintre mama biologică şi mama genetică. 
Legea privind medicina reproducerii din 1992 a modificat Codul civil, Legea privind căsătoria şi regulile de jurisdicţie. 

Filiaţia copilului născut este prevăzută de Secţiunea 156 (a): Dacă soţul mamei a consimţit sub forma unei achiesări în instanţă sau printr-un act autentificat la notar la reproducerea umană asistată medical folosind sperma unui terţ, legitimitatea copilului născut ca rezultat al utilizării spermei terţului nu poate fi contestată. 

Secţiunea 163 (1) stabileşte paternitatea în cazul copilului în practica reproducerii umane asistate medical: omul a cărui spermă a fost folosită este prezumat a fi tatăl copilului. 

Legea privind căsătoria a fost modificată: un soţ nu poate invoca drept motiv de divorţ refuzul celuilalt soţ de a recurge la reproducerea umană asistată medical.

Legea federală din 1992 prevede la Secţiunea 2 alin. (1): Reproducerea umană asistată medical este permisă doar în cadrul căsătoriei sau al unei relaţii similare căsătoriei. În plus, subliniază nevoia de a explora toate alternativele înainte de a apela la practica reproducerii medicale asistate medical. Deşi sperma terţului poate fi folosită atunci când este necesar, ovulele şi celulele viabile pot fi folosite doar pentru femeia de la care se obţin.

Conform Secţiunii 9 alin. (3): Folosirea unui amestec de spermă de la diferite persoane nu este permisă în scopul reproducerii umane asistate medical.

Dreptul austriac pune accent pe dreptul copilului de a obţine informaţia legată de originea sa biologică. Secţiunea 20 alin. (2) prevede: Copilul născut ca rezultat al folosirii spermei unui terţ are dreptul, dacă solicită acest lucru, atunci când a împlinit vârsta de 14 ani, să consulte datele la care se referă Secţiunea 15, subsecţiunea 1 şi să obţină respectiva informaţie. Datele care trebuie colectate de instituţia sanitară includ numele întreg al donatorului, titlul ereditar atunci când este cazul, data şi locul naşterii, naţionalitatea, domiciliul şi rapoartele medicale.
BELGIA

Belgia
 are o reglementare recentă (2007), constând într-o lege specială şi o secţiune consacrată în Codul civil. Legislaţia este permisivă, la această procedură având acces cuplurile heterosexuale, cuplurile de femei şi femeile singure. Este permisă donarea de gameţi şi embrioni, sub anonimat. Se păstrează intacte regulile de filiaţie de drept comun. Prin legea specială se creează cadrul juridic prin care filiaţia de drept comun se poate aplica (legăturile de filiaţie se stabilesc în exclusivitate în sarcina părinţilor beneficiari, în urma consimţământului exprimat, rupându-se definitiv orice legătură de filiaţie între copil şi părinţii biologici donatori).
Cadrul normativ privind tehnicile de reproducere umană asistată medical cuprinde Legea din mai 2003 privind cercetarea embrionilor in vitro (Monitorul belgian din 28.05.2003)
 şi Legea din 6 iulie 2007 privind reproducerea umană asistată medical şi destinaţia embrionilor supranumerari şi a gameţilor (Monitorul belgian din 17.07.2007)
.

În capitolul intitulat "Principii generale", Legea din 6 iulie 2007 prevede că "autorii proiectului parental" trebuie să încheie o convenţie cu centrul de fertilizare pe care l-au consultat, precizând că atunci când este vorba despre un cuplu, acordul va fi semnat de ambii autori ai proiectului parental. 
Femeile celibatare şi cuplurile homosexuale de sex feminin au acces la reproducerea umană asistată medical, decizia aplicării tratamentului revenind echipei medicale, pentru care legea permite invocarea clauzei de conştiinţă.

Înainte de adoptarea legii, toate femeile aveau acces la reproducerea umană asistată medical, indiferent de opţiunile lor de viaţă. Din octombrie 1992, Codul de etică medicală prevede informaţii detaliate care trebuie furnizate "persoanelor fizice şi cuplurilor care doresc să apeleze la reproducerea umană asistată medical."
În ceea ce priveşte inseminarea post-mortem, precum şi implantarea embrionilor suplimentari post-mortem, prevăzute în mod expres de lege, sunt legale, cu condiţia ca acestea să fi fost prevăzute în convenţia dintre viitorul (viitorii) părinte (părinţi) şi centru de fertilizare. Practicile enumerate trebuie să se desfăşoare într-un interval cuprins între 6 luni - 2 ani de la data decesului, perioada de crioconservare
 fiind, de asemenea limitată la 5 ani pentru embrioni şi 10 ani pentru gameţi.
Perioada de 6 luni reprezintă o perioadă minimă de reflexie şi se opune începerii etapelor preliminare ale reproducerii umane asistate medical, care nu sunt angajate imediat după deces. 

Clauza generală de conştiinţă pe care instituţiile o pot invoca în legătură cu solicitările care le sunt adresate, permite acestora să refuze aceste practici.

Legea nu reglementează nici problema filiaţiei copilului conceput post-mortem, nici aceea a capacităţii sale succesorale. 

În timpul dezbaterilor parlamentare, anterioare adoptării legii, vorbitorii au susţinut soluţia reţinerii unui compromis între partizanii reproducerii post-mortem şi opozanţii săi, în ceea ce priveşte condiţiile obligatorii care limitează solicitările şi problema efectelor juridice ale acestor practici.
Înainte de adoptarea legii, Comitetul Consultativ de Bioetică a emis un aviz cu privire la reproducerea după decesul partenerului. Cu toate acestea, Comisia nu a ajuns la o poziţie comună: unii dintre membrii săi au considerat această practică ca "fiind neacceptată din punct de vedere moral" şi s-au pronunţat pentru o interdicţie legislativă, în timp ce alţii preconizau un cadru strict (acord prealabil scris, un termen de aşteptare de cel puţin 1 an).

Diverse hotărâri regale – arrêtés royaux (A.R.) – completează cele două legi, precizând modalităţile de funcţionare ale centrelor de medicină a reproducerii şi modalităţile medico-sociale în care trebuie să se înscrie aceste tratamente
.

Astfel, încă din 1999 au fost definite prin hotărâri regale criteriile pe care aceste centre trebuie să le respecte pentru a fi autorizate, atât în ceea ce priveşte condiţiile logistice, elementele legate de mediu, de personal, de expertiza medicală sau nemedicală , precum şi în ceea ce priveşte normele de calitate (A.R. din 15 februarie 1999).

Activităţile clinice de fecundare in vitro, de crioconservare de embrioni, de gameţi, de gonade sau de fragmente de gonade, precum şi activităţile de cercetare asupra embrionului nu pot fi realizate decât în cadrul acestor centre, în număr de 18 în ansamblul ţării.

Un Colegiu de medici de medicină a reproducerii, alcătuit din 8 medici numiţi de către Ministrul Sănătăţii Publice şi de către Ministrul Afacerilor Sociale, este însărcinat cu evaluarea şi controlul calitativ al activităţii acestor centre, în cazul înregistrării centralizate online a datelor privind ansamblul ciclurilor pentru care Centrul este competent (A.R. din 10 iunie 1999).

Pentru a garanta eficacitatea acestui sistem de control, finanţarea activităţii laboratoarelor de reproducere umană asistată medical este condiţionată în mod direct de înregistrarea datelor (A.R. din 16 iunie 2003).  

BULGARIA

Reglementarea reproducerii umane asistate medical este limitată la inseminarea artificială. Ordinul Ministerului Sănătăţii şi al Bunăstării Sociale din 17 iulie 1990 (Durzhaven Vestnik, No. 57, 17 July 1990)  modifică Ordinul nr. 12 din 30 mai 1987 privind inseminarea artificială a femeilor. Ordinul prevede testarea spermei donatorului şi limitează numărul de fertilizări. Sperma donată suplimentar poate fi stocată într-o bancă de spermă pentru a fi folosită la inseminarea cetăţenilor străini sau în scopuri legate de cercetare. Dreptul bulgar limitează donarea de spermă la persoanele de naţionalitate bulgară, cu vârste cuprinse între 18 şi 40 de ani. Reproducerea postumă – inseminarea văduvelor cu sperma soţilor decedaţi - nu se practică. Bulgaria nu prevede o vârstă maximă pentru persoanele care solicită tratament pentru infertilitate. Accesul la tratamentul pentru infertilitate nu este limitat în funcţie de starea civilă a cuplurilor care solicită asistenţă. Deşi majoritatea practicilor de reproducere umană asistată medical nu sunt contrare legii, calitatea medicinii reproducerii este influenţată de limitările legate de finanţare
.

CEHIA

Singurul text legislativ este Ordinul Ministerului Sănătăţii privind inseminarea artificială omologă şi heterologă. Divizia de reproducere umană asistată medical a Societăţii Cehe de Obstetrică şi Ginecologie este competentă în ceea ce priveşte statuarea principiilor procreaţiei asistate. Un Cod de etică a fost adoptat de către Asociaţia Centrelor de Procreaţie Asistată Medical. 

Practica donării de spermă şi ovule este licită. Folosirea gameţilor donaţi este restrânsă la cuplurile căsătorite. Maternitatea surogat nu este posibilă. Donarea de gameţi este anonimă. Autoritatea Naţională de Sănătate remunerează trei transferuri de embrioni per cuplu. Pentru a apela la procedura standard de fertilizare in vitro este necesară o relaţie stabilă. Cehia are 14 centre de tratament autorizate pentru reproducerea umană asistată medical, dintre care 6 sunt clinici de stat şi 8 sunt centre private. Datele sunt raportate Registrului Naţional. Centrele trebuie să atingă şi să menţină un anumit nivel de calificări, echipament adecvat, un minim de 200 de cicluri de fertilizare in vitro documentată, o rată de cel puţin 10% de luare acasă a copiilor şi raportarea obligatorie la Registrul Naţional. Societatea Cehă pentru Reproducere Asistată şi Sterilitate este competentă în ceea ce priveşte actualizarea şi evaluarea standardelor minime
. 

DANEMARCA

Reglementarea reproducerii umane asistată medical s-a realizat prin Legea nr. 460 din iunie 1997 privind fertilizarea artificială legată de tratamentul medical, diagnostic şi cercetare. Prevederile
 sale actuale fac obiectul Legii nr.923 din 4 septembrie 2006.

 Practicile de reproducere umană asistată medical trebuie să aibă ca obiectiv unirea unui ovul nemodificat genetic cu un spermatozoid nemodificat genetic. Fertilizarea artificială este accesibilă doar cuplurilor căsătorite sau aflate într-o relaţie conjugală similară unei căsătorii heterosexuale. De asemenea, femeile celibatare şi cuplurile homosexuale de natură feminină au acces la reproducerea asistată medical. Practica reproducerii umane asistate medical este interzisă în cazul mamelor cu vârste de peste 45 ani
.

În aplicarea Legii nr. 460/1997 au fost adoptate Ordinul nr. 728 din            17 septembrie 1997 şi Ordinul nr. 758 din 30 septembrie 1997 privind raportarea tratamentelor de fertilizare in vitro şi diagnosticul genetic de preimplantare. Distrugerea spermei stocate în scopul de a face ca partenerul donatorului să devină însărcinat este posibilă în caz de deces al donatorului.

Este interzis să se contribuie în orice mod la vânzarea unui ovul fertilizat sau nu. Ovulul fertilizat poate fi păstrat viu cel mult 14 zile în afara uterului femeii. Transplantul de ovare în scopul remedierii sterilităţii sau infertilităţii este interzis. Ovulele umane fertilizate sau nu pot fi îngheţate maxim 2 ani. La moartea femeii sau a bărbatului, în caz de separaţie sau divorţ, ori la sfârşitul perioadei de doi ani ovulele îngheţate trebuie distruse. Dreptul danez interzice maternitatea surogat şi alegerea prenatală a sexului copilului. 

Danemarca a semnat Convenţia Consiliului Europei privind Drepturile Omului şi Biomedicina din 4 aprilie 1997. Tratatul nr.164 a fost ratificat pe 10 august 1999 şi a intrat în vigoare pe 1 decembrie 1999. Tratatul nr.164 include interdicţia: Folosirea tehnicilor de reproducere umană asistată medical nu este permisă în scopul alegerii sexului viitor al copilului, cu excepţia cazului în care o boală genetică gravă legată de sex trebuie evitată.

Legea nr. 503/1992 privind Sistemul Comisiei de Etică Ştiinţifică şi întreprinderea proiectelor legate de cercetarea biomedicală se referă la clonare. Cercetarea privind clonarea – producerea de indivizi identici este interzisă, fiind considerată substituţie nucleară. Interdicţiile privind cercetarea sunt reluate în Legea nr. 460/1997. 

ESTONIA

Reproducerea umană asistată medical este reglementată prin Legea privind inseminarea artificială şi protecţia embrionului din 11 iunie 1997
. Inseminarea artificială se practică doar atunci când femeia are mai puţin de 50 de ani. Această procedură necesită consimţământ şi nu este niciodată forţată. Practica inseminării artificiale nu este influenţată de starea civilă sau de preferinţa sexuală, conform legii; practica este accesibilă şi unei femei singure. Inseminarea post mortem poate fi efectuată în termen de treizeci de zile de la decesul soţului. Transferul ovulului sau al embrionului de la o femeie la alta este permis doar dacă este imposibil ca acesta să fie implantat în prima femeie şi dacă este singurul mijloc prin care cea de a doua femeie poate concepe. Donarea de ovule sau embrioni este interzisă, cu o singură excepţie, în cazul în care un embrion nu poate fi implantat în uterul femeii de la care provine – embrion suplimentar neintenţionat. În acest caz, femeia care dă naştere se consideră mamă. Maternitatea surogat este interzisă. Dreptul estonian cere instituţiei medicale să reţină o listă a caracteristicilor biologice şi sociale ale donatorului. Copilul poate obţine o listă a acestor date de la biroul care ţine registrul de date privind familia la împlinirea majoratului. Anonimatul donatorilor este protejat
.
FINLANDA

Legea nr. 1237/2006 privind tratamentele de reproducere umană asistată
 a fost adoptată pe 22 decembrie 2006.

Conform legii, prin cuplu se înţelege femeia şi bărbatul care sunt căsătoriţi sau se află într-o relaţie asemănătoare căsătoriei.

Femeia necăsătorită sau care nu se află într-o relaţie similară căsătoriei poate fi tratată dacă îndeplineşte anumite condiţii.

Dreptul finlandez interzice:

1) gameţii şi embrionii manipulaţi genetic;

2) embrionii clonaţi;

3) gameţii şi embrionii care au fost folosiţi în cercetare.

Atunci când gameţii donatorului au oferit urmaşi la cinci recipienţi de tratament de reproducere asistată medical, gameţii donaţi de acea persoană nu mai pot fi utilizaţi în tratamentul de reproducere umană asistată medical acordat altor persoane.

Sănătatea copilului care urmează a fi născut poate fi influenţată prin selectarea gameţilor sau embrionilor care au fost verificaţi ca fiind scutiţi de boli grave. Determinarea sexului copilului poate fi influenţată dacă gameţii folosiţi în tratamentul de reproducere umană asistată aparţin cuplului şi copilul născut din aceşti gameţi ar fi expus unui risc sporit de boală gravă în cazul în care ar fi de  sex opus. 

Dacă gameţii donaţi sunt folosiţi în tratamentul de reproducere umană asistată, medicul curant poate selecta gameţii al căror donator se aseamănă din punct de vedere fizic cu părintele respectiv al copilului care urmează a se naşte, cu excepţia situaţiei în care persoana tratată îşi manifestă alte preferinţe.

Gameţii stocaţi şi embrionii sunt distruşi atunci când furnizorul de servicii medicale află decesul persoanei care a donat gameţii sau ai cărei gameţi au dat naştere la embrioni.

Gameţii şi embrionii stocaţi pentru tratamentul infertilităţii unei persoane sunt distruşi fără întârziere atunci când furnizorul de servicii medicale primeşte o solicitare în acest sens de la persoana care a donat gameţii sau, în ceea ce priveşte embrionii, de la oricare dintre persoanele ai căror gameţi au dat naştere la embrioni.

Gameţii donaţi sau embrionii sunt distruşi fără întârziere atunci când se observă la o inspecţie fizică sau prin alte mijloace că ei nu pot fi folosiţi în reproducerea umană asistată medical sau când donatorul şi-a retras consimţământul privind folosirea gameţilor în reproducerea umană asistată medical. Gameţii donaţi şi embrionii sunt distruşi în termen de 10 ani de la data donaţiei.

Furnizorul de servicii medicale notifică Autoritatea Naţională pentru Probleme Medico-legale dacă ia la cunoştinţă faptul că gameţii unui anumit donator nu au fost folosiţi în reproducerea umană asistată medical înainte de a dispune de aceştia.

În loc să fie distruşi, gameţii şi embrionii pot fi utilizaţi în alt scop legal, dacă consimţământul privind această utilizare a fost obţinut de la persoana sau persoanele care au donat gameţii sau ai căror gameţi au dat naştere la embrioni.

Reproducerea umană asistată medical nu se poate realiza dacă:
1. consimţământul scris al persoanei care primeşte tratamentul nu a fost obţinut;
2. oricare dintre părţile cuplului care primeşte tratamentul s-a căsătorit cu un terţ;
3. graviditatea ar constitui un risc substanţial pentru sănătatea femeii sau a copilului datorită vârstei sau sănătăţii femeii;
4. persoana care a consimţit la reproducerea umană asistată medical şi-a retras consimţământul sau a murit;
5. este evident că dezvoltarea armonioasă a copilului nu poate fi garantată sau
6. există un motiv pentru a se prezuma că copilul va fi dat spre adopţie.

Decizia de a acorda tratament de reproducere umană asistată medical se ia de către medicul curant după ce acesta verifică dacă au fost întrunite condiţiile de acordare a tratamentului.

Metoda utilizată în tratamentul de reproducere umană asistată medical, îndeplinirea oricăror condiţii impuse, data/datele de utilizare a metodei şi confirmarea gravidităţii sunt înregistrate în copia arhivată a consimţământului la tratament. Furnizorul de servicii oferă persoanei care a primit tratment de reproducere umană asistată aceste date, dacă îi sunt solicitate.

Furnizorul de servicii care oferă tratament de reproducere umană asistată medical notifică furnizorul de servicii care a colectat donaţia atunci când respectivul tratment de reproducere umană asistată medical a avut ca rezultat naşterea unui copil şi sperma utilizată în tratament este provenită de la un donator care şi-a dat consimţământul ca acesta să fie confirmat drept tată al copilului născut ca rezultat al tratamentului.

Gameţii pot fi donaţi de către persoanele de peste 18 ani, supuse unui examen medical asigurând că:
· donarea gameţilor nu ridică o problemă de sănătate pentru aceştia şi
· nu au o boală ereditară gravă sau orice boală transmisibilă care ar putea cauza o boală gravă a femeii care primeşte tratament de reproducere umană asistată medical sau copilului care se poate naşte ca urmare a tratamentului de reproducere umană asistată medical. În locul datelor de identificare, donatorii primesc doar un cod după ce au fost acceptaţi ca donatori în examinarea fizică. Furnizorul de servicii care colectează donaţia înregistrează acordul donatorului în copia arhivată a consimţământului donatorului.

În ciuda prevederilor privind protecţia datelor personale, informaţia care descrie culoarea pielii donatorului, a ochilor şi a părului, precum şi înălţimea şi originea etnică a donatorului poate fi colectată şi înregistrată în legătură cu examinarea fizică a donatorului. Nicio altă informaţie privind donatorul nu poate fi colectată.

Gameţii donatorului pot fi utilizaţi în tratamentul de reproducere umană asistată ale persoanelor altele decât cuplurile doar prin consimţământul donatorului. Un donator de spermă poate în plus să-şi acorde consimţământul pentru a fi confirmat ca tată al copilului ce urmează a fi născut ca rezultat al unui asemenea tratament.

Un cuplu poate dona embrioni creaţi suplimentar pentru a fi folosiţi în propriul lor tratament de reproducere umană asistată medical în scopul de a fi folosiţi în tratamentul de reproducere umană asistată medical al altuia. Pentru donaţie este necesar atât consimţământul femeii cât şi al bărbatului, ambii fiind consideraţi donatori. Prevederile privind donaţia şi transferul de gameţi se aplică şi în cazul donaţiei şi transferului de embrioni.

În pofida prevederilor privind nedivulgarea de informaţii, o persoană care s-ar fi putut naşte dintr-un gamet sau embrion donat are dreptul, la atingerea vârstei majoratului (18 ani), să obţină de la furnizorul de servicii o copie de pe consimţământul la tratament şi codul donatorului şi, prin coroborarea registrului donaţiei cu codul, să afle identitatea donatorului.

În cazul în care tratamentul de reproducere umană asistată a fost furnizat şi donatorul spremei şi-a dat consimţământul pentru a fi confirmat ca tată al copilului născut ca rezultat al unui asemenea tratament, mama şi copilul au dreptul să afle de la furnizorul de servicii codul donatorului şi, prin coroborarea registrului donaţiei cu codul, să afle identitatea donatorului
.   

FRANŢA

Franţa a reglementat RUAM în 1994 printr-o lege de modificare a Codului Civil şi a Codului sănătăţii publice. S-a promovat un sistem destul de restrictiv, permiţand accesul la această procedură doar cuplurilor heterosexuale, ca ultimă metodă terapeutică. Donarea de embrioni se permite ca excepţie, doar pentru cupluri căsătorite, embrionii trebuind să provină de la alt cuplu. Se promovează anonimatul donatorului, copilul neavând dreptul să cunoască identitatea acestuia. Sistemul filiaţiei în Franţa a suferit un proces de reformare îndelungat, ce încă nu s-a finalizat. S-a renunţat la filiaţia napoleoniană (legitimă şi ilegitimă, în funcţie de statutul marital al părinţilor) şi s-a introdus un sistem general pentru toate cazurile (filiaţia legal stabilită). În cazul RUAM filiaţia se stabileşte prin reguli speciale, fiind foarte important consimţământul informat şi prealabil al părţilor. Este interzis surogatul, filiaţia în acest caz stabilindu-se după regulile de drept comun.
Reproducerea umană asistată medical este, conform Codului sănătăţii publice, destinată să răspundă solicitării parentale a unui cuplu. În plus, bărbatul şi femeia care formează cuplul trebuie să fie vii, să aibă vârsta de a procrea, să fie căsătoriţi sau în măsură să facă dovada unei vieţi comune de cel puţin doi ani. Aceste dispoziţii exclud deci femeile singure, precum şi cuplurile de femei. Ele interzic orice procreare post mortem.

Accesul la reproducerea umană asistată medical
 a constituit una dintre problemele cel mai des ridicate la modificarea Legii nr. 2004-800 din 6 august 2004 privind bioetica
. 

Reproducerea umană asistată medical implică proceduri clinice şi biologice care fac posibilă fertilizarea in vitro, transferul de embrioni şi inseminarea artificială, precum şi orice tehnică având efect echivalent care face posibilă procrearea în afara procesului natural.

Cadrul normativ pentru reproducerea umană asistată medical este compus din:

· Legea nr. 94-548 din 1 iulie 1994 privind procesarea datelor personale în scopul cercetării medicale
;

· Legea nr. 94-653 din 29 iulie 1994 privind respectul acordat corpului uman
;

· Legea nr. 94-654 din 29 iulie 1994 privind donarea şi folosirea unor părţi şi derivate din corpul uman, reproducerea umană asistată medical şi diagnosticul genetic prenatal
.

Cele trei legi sunt incorporate în Codul civil, Codul sănătăţii publice şi Codul penal. De exemplu, Decretul nr. 95-560 din 6 mai 1995
 modifică Codul sănătăţii publice în privinţa activităţilor de reproducere umană asistată medical. În plus, Decretul nr. 95-558 din 6 mai 1995 privind Comisia Naţională de Medicină, Biologie a Reproducerii şi Diagnostic Genetic Prenatal
 modifică Codul sănătăţii publice. O Hotărâre din 12 ianuarie 1999
 a prevăzut reguli de bune practici clinice şi biologice în domeniul reproducerii umane asistate medical. 

Dreptul francez al bioeticii restrânge accesul la reproducerea umană asistată medical la cuplurile heterosexuale care au vârsta de a procrea, în care ambii parteneri sunt vii la momentul inseminării sau al transferului de embrion şi sunt căsătoriţi sau se află într-o relaţie asemănătoare căsătoriei de cel puţin doi ani. Dacă unul dintre membrii cuplului moare, gameţii sau embrionii îngheţaţi trebuie să fie donaţi unui cuplu infertil de către persoana supravieţuitoare sau trebuie distruşi. Donarea de gameţi include oferirea de către un terţ de spermatozoizi şi ovule pentru reproducerea umană asistată medical. Un embrion nu poate fi conceput cu gameţi care nu sunt derivaţi de la cel puţin unul din cei doi membri ai cuplului. Donatorii trebuie să fie membri ai cuplului care a procreat. Consimţământul scris trebuie obţinut de la donator şi de la soţul său. În acest caz un cuplu fertil donează material genetic unui cuplu infertil în sprijinirea vieţii de familie. Donaţia este anonimă şi secretul privind identitatea donatorului se păstrează. Istoricul medical şi alte caracteristici ale donatorului se înregistrează. Accesul medicului de urgenţă este permis conform Codului sănătăţii publice. Dreptul francez interzice maternitatea surogat. Intervenţia în scopul alegerii sexului fetusului sau embrionului este licită, dacă circumstanţele presupun o boală legată de cromozomii de sex
.

GERMANIA

Germania, având experienţa tragică a rasismului şi eugeniei
 din vremea nazismului, a preferat o legislaţie restrictivă. Se permite accesul cuplurilor heterosexuale şi doar donarea de spermă. Se impune consimţământul, acesta având ca efect direct stabilirea filiaţiei faţă de copil. Embrionii sunt consideraţi persoane umane din momentul concepţiei, aceştia neputând fi creaţi decât în scopul de a fi folosiţi la reproducere. Donatorul nu este protejat din punct de vedere al identităţii, datorită consacrării constituţionale a dreptului cunoaşterii originii. Filiaţia se stabileşte faţă de părinţii care şi-au exprimat consimţământul. Există posibilitatea de a se stabili filiaţia faţă de donator, ca părinte biologic, acesta nefiind protejat de lege, dar obligaţiile părinteşti rămân în sarcina bărbatului care şi-a exprimat consimţământul pentru conceperea copilului.
Practicile de reproducere umană asistată medical sunt strict reglementate. Temeiul legal pentru reproducerea umană asistată medical îl constituie Legea privind protecţia embrionului (Embryonenschutzgesetz)
, adoptată în decembrie 1990 şi intrată în vigoare la 1 ianuarie 1991. Cele 13 secţiuni din această lege fac parte din dreptul penal. Scopul legii este împiedicarea întrebuinţării greşite a tehnicilor de reproducere umană asistată medical
.

Folosirea neadecvată a tehnicilor de reproducere umană asistată medical atrage pedeapsa cu închisoare de până la trei ani sau amendă. Aceasta include transferul unui ovul nefertilizat de la o femeie la alta şi întreprinderea de acţiuni de înlocuire sau de donare de embrioni. Alegerea sexului este de asemenea interzisă, cu excepţia cazului în care există o boală ereditară legată de sex. Medicul care încalcă interdicţia stabilirii sexului poate primi pedeapsa cu închisoare de până la un an sau amendă.

Reproducerea umană asistată medical este permisă doar în contextul unei relaţii heterosexuale, care este fie de căsătorie, fie similară acesteia. Donarea de spermă este permisă, însă donarea de ovule sau embrioni este interzisă. Singura excepţie este embrionul neimplantat sau incidental neplanificat în care un embrion suplimentar neintenţionat nu poate fi implantat în uterul femeii de la care a fost prelevat. În această situaţie, embrionul suplimentar rămas neimplantat poate fi implantat altei femei care va fi considerată ca mamă a copilului. Donaţia se consideră preferabilă distrugerii embrionului. Tratarea donatorilor este influenţată de experienţa adopţiei. Copiii adoptaţi sunt încunoştiinţaţi în legătură cu părinţii lor biologici. În mod similar, copiii născuţi ca rezultat al practicilor de reproducere umană asistată medical implicând terţi donatori se consideră că au dreptul la informaţia legată de originile lor. Înregistrările privind identitatea şi caracteristicile donatorului se păstrează. Informaţia privind donatorul este disponibilă copiilor atunci când aceştia ating majoratul. 

Legea din 1990 privind protecţia embrionului interzice clonarea. Crearea unui embrion identic din punct de vedere genetic cu un alt embrion, fetus sau individ aflat în viaţă sau decedat constituie infracţiune. Implantarea unui embrion creat astfel constituie infracţiune.

Aceeaşi
 lege interzice inseminarea post-mortem: se pedepseşte cu amendă sau închisoarea de până la 3 ani, persoana care practică cu intenţie inseminarea post-mortem. Cu toate acestea, legea prevede că femeia care beneficiază de o astfel de inseminare nu este sancţionată.

Legea nu se pronunţă în mod explicit cu privire la transferul de embrioni post-mortem. Se prevede că doar medicul poate conserva "embrioni umani, precum şi ovule umane care au fost fecundate în mod natural sau artificial."

Problemele juridice legate de maternitatea surogat au dus la modificarea art. 1591 din Codul civil (Burgerliches Gesetzbuch – BGB)
, ce defineşte ca mamă a copilului femeia care i-a dat naştere. Aceasta s-a realizat pentru a împiedica mama biologică ce a donat ovulul sau embrionul să fie considerată mamă. Art.1591 BGB stabileşte consecinţele în planul dreptului civil prin privarea donatorului de ovul de posibilitatea de a pretinde maternitatea printr-o acţiune în constatare declaratorie. De asemenea, are drept scop să descurajeze substituţia de mame. Legea privind adopţia din 27 noiembrie 1989 a statuat din nou că reglementările privind adopţia copiilor şi interzicerea maternităţii surogat constituie amendamente adoptate pentru a reglementa maternitatea surogat care este interzisă.

GRECIA

Legea nr. 3305/2005 adoptată pe 27 ianuarie 2005 reglementează tehnicile de reproducere umană asistată medical (ART). Legislaţia grecească privind reproducerea umană asistată medical este una dintre cele mai avansate din Europa. Ea asigură şi protejează cuplurile care doresc să conceapă, acoperind problemele medicale şi biologice şi stabilind principii bioetice. Principalul obiectiv este ca tehnicile de reproducere umană asistată medical să servescă cel mai bine interesul copilului care urmează să se nască.

Principiile prevăzute în legislaţie sunt:

· tehnicile de reproducere umană asistată medical sunt licite şi permise femeilor în vârstă de până la 50 de ani, aceasta fiind considerată vârsta maximă până la care se poate procrea;

· donarea de ovule şi spermă este permisă, însă este necesar consimţământul scris al soţiei, soţului sau partenerului;

· diagnosticul genetic de preimplantare este permis, cu consimţământul partenerilor, pentru a afla dacă embrionii prezintă malformaţii genetice;

· alegerea sexului copilului este interzisă, cu excepţia cazului în care trebuie evitată o boală ereditară gravă transmisă prin sex;

· clonarea în scopul reproducerii este interzisă;

· crioconservarea materialului genetic sau de ovule fertilizate este permisă;

· substituţia de mame este permisă. Aceasta se referă la cazurile în care o femeie gravidă dă naştere unui embrion străin conceput prin IVF (fertilizare in vitro) în locul altei femei care doreşte să aibă un copil dar nu poate rămâne însărcinată din motive medicale. Mamele surogat trebuie să fie examinate medical şi psihologic. Nu este permisă nicio tranzacţie financiară, cu excepţia cheltuielilor femeii însărcinate legate de teste, încetarea activităţii etc. Întreaga procedură necesită autorizare judecătorescă specială;

· centrele de reproducere umană asistată medical se înfiinţează şi operează cu autorizaţie de la organismul competent, prin acordul Autorităţii ce confirmă respectarea tuturor cerinţelor legale. Orice încălcări sunt supuse sancţiunilor administrative şi penale;

· vârsta maximă în cazul donatorilor de spermă este de 40 ani, iar în cazul donatorilor de ovule este de 35 de ani;

· femeia singură şi cuplurile necăsătorite pot avea copii prin tehnici de reproducere umană asistată medical, dar în ambele cazuri este necesară o declaraţie notarială;

· donatorii trebuie să susţină teste clinice şi de laborator şi nu trebuie acceptaţi dacă suferă de boli erditare, genetice sau contagioase. Folosirea spermei proaspăt recoltată de la un terţ donator este interzisă, în schimb este permisă doar folosirea spermei îngheţate
.

UNGARIA

Reglementarea reproducerii umane asistată medical s-a realizat prin Legea sănătăţii nr. 154/1997, modificată de Parlament în decembrie 1999. Legea de modificare a abrogat art. 166 (1)/e şi art. 183 şi 184, care reglementau maternitatea surogat. De la 1 ianuarie 2000, maternitatea surogat este ilicită în Ungaria. Înaintea acestei modificări, dreptul ungar permitea maternitatea surogat, dacă surogatul era foarte apropiat de mamă sau de tată, avea o vârstă cuprinsă între 25 şi 40 de ani şi avea cel puţin un copil. Era necesar consimţământul scris al tuturor părţilor, iar compensarea financiară pentru surogat a fost interzisă. 

Ordonanţa nr. 7 din 22 martie 1989 emisă de Ministrul Sănătăţii şi Afacerilor Sociale privind inseminarea artificială specifică vârsta maximă în cazul femeilor (45 ani). Este necesar ca femeia să fie în deplinătatea capacităţilor fizice şi intelectuale, să aibă domiciliul în Ungaria şi să fie declarată medical incapabilă să conceapă un copil sănătos prin mijloace naturale.

Dreptul ungar permite practicile de reproducere umană asistată medical în contextul unei relaţii similare căsătoriei. Problema dacă să fie heterosexuală sau nu nu este specificată în lege. Donarea de spermă, ovule şi embrioni este permisă. Principiul secretului procreaţiei este respectat, fiind statuat în legislaţie din 1981. Problema concepţiei postume prin inseminare artificială nu este prevăzută.

Pe 10 martie 1998, Parlamentul a adoptat Legea nr. 22/1998, modificând diverse prevederi din legislaţia penală. Legea consideră infracţiune folosirea gameţilor de la un cadavru sau un fetus decedat în scopul reproducerii umane, modificarea sexului unui copil nenăscut, întreprinderea unui experiment medical asupra unui embrion sau gamet fără licenţă, crearea mai multor embrioni umani, achiziţia ilegală sau vânzarea de gene, celule, gameţi, embrioni, organe sau ţesuturi. Sunt prevăzute pedepse speciale. De exemplu, orice persoană care îndeplineşte o procedură în scopul alterării sexului unui copil nenăscut săvârşeşte o infracţiune pedepsită cu închisoarea de până la cinci ani
.   

IRLANDA

Irlanda nu a adoptat legislaţie specială privind practicile de reproducere umană asistată medical. General Medical Council Guidelines emis de Consiliul Medical Irlandez în 1999 este un ghid de conduită etică, proceduri şi implementare. Recomandările reprezintă baza pentru acordarea tratamentului. Tratamentul infertilităţii se acordă cuplurilor căsătorite. Prezervarea spermei sau a ovulelor poate fi folosită subsecvent în cazul celor de la care au fost original prelevate. Medicii trebuie să acorde consiliere extinsă cuplurilor şi terţilor donatori. Neacordarea acestor consilieri poate atrage sancţiuni disciplinare. Tehnici precum fertilizarea in vitro pot fi folosite doar după ce o investigaţie medicală amănunţită a prevăzut alternative. Orice fertilizare a ovulului trebuie folosită pentru implantare normală şi acesta nu trebuie distrus în mod deliberat. Distrugerea deliberată şi cu intenţie a unui copil nenăscut constituie culpă profesională. Medicii sunt îndrumaţi să asiste femeile însărcinate care doresc să plaseze copii spre adopţie să contacteze agenţiile de adopţie înregistrată. Recomandările au devenit eficace din noiembrie 1999.

Deşi medicii sunt capabili să ofere servicii de medicină a reproducerii, incluzând servicii de reproducere umană asistată medical, implicarea terţului este clar descurajată. Sancţiunile profesionale aplicate medicilor sunt folosite pentru a limita practicile de reproducere umană asistată medical. Donarea de spermă, ovule şi embrioni, precum şi maternitatea surogat nu sunt permise
. 

ITALIA

Italia a adoptat legea
 privind reproducerea umană asistată medical în 2004, fiind foarte restrictivă. Sunt interzise tehnicile heterologe
, nefiind admisă folosirea de material genetic care nu aparţine cuplului. Accesul este permis doar cuplurilor heterosexuale, căsătorite sau nu. Legea nu impune solicitanţilor să demonstreze stabilitatea relaţiei lor. Copiilor născuţi astfel, fiind rude de sânge cu părinţii, li se aplică regulile de drept comun pentru stabilirea filiaţiei, iar acţiunea în tăgada paternităţii este interzisă în acest caz.
Prevederile Codului de deontologie medicală din 1988 interzic medicilor să realizeze orice formă de reproducere asistată medical "cu excepţia cuplurilor heterosexuale stabile."

În ceea ce priveşte inseminarea şi transferul embrionilor post-mortem, aceste practice sunt interzise. Accesul la reproducerea umană asistată medical este rezervat doar cuplurilor în care ambii parteneri sunt în viaţă. Codul de deontologie medicală interzice profesioniştilor în domeniu să realizeze "orice formă de reproducere asistată medical după decesul partenerului". 
În februarie 2004, a fost adoptată Legea nr. 40/2004 privind tehnica de reproducere asistată (ART)
. Legiuitorul a ales să prevadă un text foarte restrictiv, statuând că recurgerea la tehnicile de reproducere umană asistată medical este permisă doar în scopul de a rezolva problemele legate de reproducere, ce apar ca rezultat al sterilităţii sau infertilităţii umane.

ART este permisă doar în cazul cuplurilor căsătorite sau care coabitează, eliminând tratamentele în cazul cuplurilor de homosexuali, persoanelor singure şi cuplurilor fertile care au boli genetice. O asemenea reglementare restrictivă derivă din interpretarea principiului constituţional potrivit căruia familia se bazează pe căsătoria între persoane adulte de sex opus.

O filosofie de ansamblu ce inspiră şi condiţionează noua lege este sanctitatea vieţii umane încă de la începutul ei. Legea prevede drepturile embrionului în raport cu cele ale mamei. Art. 1 garantează drepturile tuturor persoanelor implicate, inclusiv ale embrionului conceput. Acest articol este foarte controversat, deoarece pare să intre în conflict cu Legea nr. 194/1978
 ce prevede întreruperea voluntară de sarcină.

Sănătatea psihologică şi psihică a mamei este protejată de Legea 194/1978, în timp ce Legea 40/2004 apără drepturile embrionului, sugerând un dezechilibru între interesul mamei şi al embrionului.

Cele mai controversate aspecte ale noii legislaţii se referă la faptul că numărul de ovule care pot fi fertilizate este limitat la trei şi că toţi embrionii trebuie să fie transferaţi simultan în uterul femeii.

Nu mai mult de trei ovule sunt permise a fi fertilizate per ciclu, astfel încât există posibilitatea reală de a nu obţine niciun embrion, ceea ce constrânge semnificativ deciziile medicale de a selecta cea mai bună stimulare ovariană şi a obţine cele mai bune ovule.

Mai mult, din moment ce toţi embrionii produşi trebuie implantaţi într-un singur ciclu, Legea 40/2004 interzice în mod subsecvent crioconservarea de embrioni. Astfel, dacă ciclul nu are ca rezultat obţinerea unei sarcini, femeia trebuie să parcurgă din nou întregul ciclu de stimulare ovariană.

Legea 40/2004 are ca scop împiedicarea pierderii oricărui embrion uman; totuşi, fecundarea umană rar excede 0,3 şi majoritatea ovulelor umane fertilizate se pierd în mod natural în stadiile timpurii.

Pe de o parte, fertilizarea a doar trei ovule împiedică şansele de succes ale unei femei mai în vârstă, din moment ce ratele de fertilizare scad în raport cu vârsta. Pe de altă parte, transferul celor trei embrioni poate fi excesiv în cazul unei femei tinere, care poate suferi un risc crescut de sarcini multiple.

Aceste interdicţii şi limitări necondiţionate contrastează cu ultimele descoperiri ştiinţifice în domeniu. Practicienii susţin scăderea numărului embrionilor transferaţi într-un anumit ciclu pentru a împiedica sarcinile multiple. Sarcinile multiple, asociate cu complicaţii obstetrice, morbiditate perinatală, malformaţii congenitale şi mortalitate maternală şi fetală, precum şi cu probleme psihologice şi sociale, au cunoscut dimpotrivă o creştere semnificativă în Italia după adoptarea Legii 40/2004. 

Mai mult, după fertilizare, cuplul nu se poate răzgândi. Singura excepţie se datorează problemei medicale a femeilor, care nu poate fi prevăzută înainte de fertilizare (art. 6.4 şi art. 14.3). Această obligaţie este prevăzută în cazul cuplului şi al medicului responsabil care trebuie să-şi expime consimţământul în scris cu 7 zile înainte de a apela la ART.

Principalul principiu al legii este că ART este rezervată cuplului afectat de sterilitate sau infertilitate, astfel că procedurile medicale sunt orientate către protejarea sănătăţii femeii şi a cuplului. Acesta afectează în principal două categorii de pacienţi: mai întâi, cuplurile care nu pot duce la capăt o sarcină datorită riscului de a transmite o boală genetică şi în al doilea rând, cuplurile ale căror probleme de infertilitate/sterilitate nu pot fi rezolvate folosind propriii lor gameţi.

Pe de o parte, cuplurile care prezintă anomalii genetice cu risc de transmitere, pentru care există un risc foarte mare de a concepe un fetus cu malformaţii, nu pot fi ajutate prin ART, din moment ce Legea 40/2004 solicită implantarea tuturor embrionilor simultan şi îndeosebi fără diagnosticului genetic preimplant (PGD), îndeplinit în general în scopul de a evita obţinerea unui copil cu o boală genetică. Excluderea PGD contrastează cu art. 14 din Convenţia privind drepturile omului şi biomedicina:
Art. 14 

Nealegerea sexului
Utilizarea tehnicilor de procreaţie asistată medical nu este admisă pentru alegea sexului viitorului copil decât în scopul evitării unei boli ereditare grave legate de sex
.

(Consiliul Europei, 1996).

Pe de altă parte, cuplurile care nu sunt capabile de a se reproduce deoarece unul dintre membrii cuplului este infertil nu pot apela la ART, din moment ce donarea de ovule şi spermă este definitiv interzisă, precum şi folosirea mamelor surogat. Astfel, Legea 40/2004 se referă doar la conceptul reproducerii ca transmitere a unui set cromozomial specific, mai degrabă decât o alegere întemeiată pe dragoste şi responsabilitate personală şi familială. Legea italiană evidenţiază că părinţii genetici trebuie să fie de acord cu părinţii sociali, eliminând astfel posibilitatea acţiunii legale de tăgadă a paternităţii.

Art. 13 interzice orice experiment asupra embrionului uman (...) producerea embrionilor umani în scopuri legate de cercetare sau experimentare. Se evidenţiază că embrionul este o persoană din momentul fertilizării. Astfel, deşi în esenţă el nu este încă o persoană, el trebuie tratat şi respectat ca persoană, datorită capacităţii inerente de a se dezvolta ca fiinţă umană. Totuşi, această concluzie contrastează cu majoritatea comisiilor internaţionale de etică, ce prevăd că cercetarea poate fi justificată din punct de vedere moral, deoarece are un statut moral relativ redus.

În concluzie, legea italiană are un caracter foarte restrictiv. Ea limitează accesul la ART în cazul cuplului infertil sau steril, apără strict drepturile embrionului, interzice congelarea sau distrugerea de embrioni, de asemenea interzice PGD sau folosirea embrionilor în cercetare. Mai mult, Legea 40/2004 dă naştere unei dezbateri legate de etică în legătură cu statutul moral al embrionilor, în special în legătură cu diagnosticul PGD şi cu cercetarea celulei stem embrionare. Dezbaterea din comunitatea medicală şi ştiinţifică ar putea conduce la un consens în direcţia găsirii unor soluţii mai puţin restrictive pentru a ajuta pacienţii şi cercetarea în acest domeniu

OLANDA

Legea privind serviciile medicale speciale reglementează furnizarea de servicii de înaltă calitate în sistemul olandez de sănătate
. Decretul special Planningsbesluit IVF  din 1998 conţine prevederi privind centrele de fertilizare in vitro.
Olanda s-a concentrat pe reglementarea profesională a serviciilor de tratament al infertilităţii, printr-un decret din 11 august 1988, ce a modificat diferite reglementări referitoare la instituţiile medicale. Calitatea îngrijirii medicale este tratată în noi secţiuni adăugate pentru a reglementa laboratoarele pentru generarea de embrioni în privinţa fertilizării in vitro şi stocarea de embrioni. Toate centrele care se angajează să întreprindă proceduri de fertilizare in vitro trebuie să aibă autorizaţie. Decretul privind planificarea fertilizării in vitro din 1989 a dezvoltat aceste reglementări, stabilind un cadru legal pentru autorizarea centrelor de fertilizare in vitro. Legea privind tratamentele medicale din               24 octombrie 1997 a înlocuit şi actualizat prevederile Legii mai vechi privind spitalele. Legea din 26 februarie 1998 prevede cercetarea medicală asupra fiinţei umane.

Procrearea este un element al vieţii private şi dreptul la respectarea intimităţii este protejat. Atât Constituţia olandeză, cât şi Curtea Europeană a Drepturilor Omului statuează protejarea intimităţii. Oferirea tratamentului infertilităţii şi implicarea terţului sunt considerate probleme ce ţin de intimitate. Olanda nu limitează accesul la tratamentul de reproducere umană asistată medical în funcţie de starea civilă. Este prevăzută o vârstă maximă de 40 sau 42 de ani în funcţie de circumstanţe. Limita de vârstă este legată de complicaţiile crescute ce sunt asociate cu vârsta şi de ratele scăzute de succes.

Donarea de spermă, ovule şi embrioni sunt permise. Maternitatea surogat este permisă atunci când nu se comercializează. Este ilegal să se obţină profit din substituţia de mame. Istoricul medical şi alte date importante legate de donator se înregistrează. Principiul confidenţialităţii legat de identitatea donatorului este respectat. Majoritatea solicitărilor de tratament provin de la cupluri heterosexuale, dar sunt şi femei celibatare şi cupluri de lesbiene care apelează la aceste servicii medicale. Dreptul olandez nu interzice serviciile pentru femeile non-heterosexuale, dar medicii şi personalul medical din diferite centre de tratament pentru infertilitate exclud adeseori de la aplicarea tratamentului alte persoane decât cuplurile heterosexuale. De altfel, Legea din 2 martie 1994 privind egalitatea tratamentului, face ca nici starea civilă si nici orientarea sexuală să nu limiteze accesul la reproducerea umană asistată medical.
Legea privind protecţia embrionului din 20 iunie 2002 nu interzice inseminarea si transferul embrionilor post-mortem, sub rezerva acordului expres al persoanei în cauză.
Codul penal a fost modificat prin Legea din 16 septembrie 1993 (Staatsblad van het Koninkriijk der Nederlanden, No.486, 1993) ce a adăugat diverse prevederi privind interzicerea comercializării maternităţii surogat. Îndeplinirea procedurilor de reproducere umană asistată medical în scopul alegerii sexului din motive non-medicale este interzisă prin Ordinul din 26 mai 1998 (Staatsblad, No.336, 1998).
POLONIA

În Polonia fertilizarea in vitro (IVF) nu este reglementată şi nu este finanţată public. În practică fiecare clinică privată specializată poate crea embrioni şi îndeplini fertilizarea. Aceasta este finanţată exclusiv din surse private. În 2009, trei proiecte de lege privind IVF erau introduse în Sejm. Ministerul Sănătăţii lucrează la un proiect legislativ privind  numirea unui corp de experţi pentru protejarea drepturilor civile legate de biomedicină. Polonia este pregătită să ratifice Convenţia pentru protecţia drepturilor omului şi biomedicina, cu art. 18 privind IVF
.
PORTUGALIA

Legea nr. 32/2006 adoptată pe 26 iulie 2006 reglementează reproducerea umană asistată medical
.

Decretul legislativ nr.319/2006 reglementează activitatea băncilor de spermă. 
Potrivit Comunicării
 vicepreşedintelui Societăţii Portugheze de Medicină Reproductivă, practica inseminării artificiale cu donator de spermă a existat din 1985, iar fertilizarea in vitro din 1994.

Filiaţia copiilor născuţi ca urmare a inseminării artificiale este acoperită potrivit articolului 1839.3 din Codul Civil. Paternitatea nu poate fi negată, atunci când consimţământul soţului mamei este documentat.
Potrivit articolului 168 din Codul Penal, inseminarea artificială este interzisă dacă femeia nu este de acord.

Donarea de spermă rămâne un act anonim, Atât identitatea donatorului, cât şi procedura sunt secrete.

Nu este reglementat accesul la informaţia medicală referitoare la donator, cu scopul de a analiza posibilele riscuri pentru patologii ereditare sau congenitale ale copilului.
SLOVACIA
Legislaţia privind reproducerea umană asistată medical reglementează doar inseminarea artificială
. Reglementarea Ministerului Sănătăţii din 1983 tratează inseminarea artificială omologă (cu celule germinale ale cuplului) şi heterologă (cu celule germinale de la un donator). Legea sănătăţii din 1994 interzice clonarea de embrioni.

Nu există reglementări restrictive în privinţa tehnicii de reproducere umană asistată (ART). Băncile de spermă şi donarea de ovule sunt posibile, dar rareori se apelează la ele. Maternitatea surogat nu se practică. Nu există restricţii şi legislaţie care să trateze aceste probleme.

Slovacia are trei centre de stat şi două centre private pentru reproducerea umană asistată medical. Îndrumările se bazează pe recomandările Consiliului Europei. Asistenţa medicală în caz de infertilitate este reglementată de Legea nr. 7/1993 şi Legea nr. 9/1993 ce instituie asigurarea naţională de sănătate ca fiind obligatorie pentru toţi cetăţenii.

SLOVENIA

Libertatea de alegere a sarcinii este garantată de art. 55 din Constituţie. Legea privind măsurile medicale care permit libera alegere datează din 1977 (Ur.1.SRS, No.11/77). Legea a reglementat exclusiv inseminarea artificială. Primul proiect de lege privind procedurile de tratament al infertilităţii în reproducerea umană asistată medical a fost elaborat în 1996. În martie 2000, un proiect de lege bazat pe convenţiile şi recomandările internaţionale a fost prezentat la o a doua lectură în Parlament. Proiectul de lege a suferit modificări până în mai 2000. Legea nr. 70/2000 privind tratamentul infertilităţii şi procedurile de reproducere asistată biomedical a fost adoptată în iulie 2000 şi publicată în Monitorul Oficial al Republicii Slovenia în august 2000. Legea a intrat în vigoare în 30 de zile de la data publicării.

În 1998, Slovenia a ratificat Convenţia privind drepturile omului şi biomedicina elaborată de Consiliul Europei şi semnată la Oviedo în 1997. Slovenia urma să ratifice Protocolul adiţional privind embrionii anexat Convenţiei privind drepturile omului şi biomedicina.

Practicile de reproducere umană asistată medical sunt accesibile cuplurilor cu vârstă propice proceerii în cadrul căsătoriei sau al unei relaţii conjugale similare căsătoriei heterosexuale. Donarea de spermă este permisă. Această practică este reglementată în legislaţia mai veche. Concepţia postumă nu se practică. Donarea de ovule este permisă şi practicată. Donarea de embrioni şi maternitatea surogat nu se practică
.

SPANIA

Spania este o ţară cu legislaţie permisivă în domeniu, având reglementări apropiate de cele din Marea Britanie. În Spania donarea se face sub anonimat, copiii concepuţi astfel fiind ca şi cei naturali. Este interzis surogatul, dar este permisă reproducerea post-mortem.
Legea nr. 14/2006 din 26 mai 2006
 şi Decretul regal nr. 1301/2006
 reglementează tehnicile de reproducere umană asistată medical. 
Secţiunea din Legea din 14/2006
  intitulată "Beneficiarii tehnicilor" prevede că femeile majore şi apte medical pot beneficia de tehnicile de asistenţă medicală la reproducere "independent de starea lor civilă sau de orientarea sexuală". Ca urmare, femeile celibatare şi cuplurile homosexuale de natură feminină au acces la asistenţa medicală la reproducere .
În ceea ce priveşte inseminarea şi transferul embrionilor post-mortem, Legea nr.14/2006 limitează durata conservării gameţilor de sex masculin, pentru perioada în care bărbatul este în viaţă. Cu toate acestea, este autorizată implicit reproducerea post-mortem. Pentru transferul embrionar post-mortem, legea prevede consimţământul bărbatului.
Legea afirmă cu această ocazie, lipsa unei legături de filiaţie între copil şi soţul (partenerul) decedat, atunci când gameţii acestuia din urmă "nu sunt prezenţi în uterul femeii în momentul decesului bărbatului." Cu toate acestea, legea prevede că orice bărbat îşi poate exprima, printr-un testament sau act autentic, voinţa cu privire la utilizarea gameţilor săi după deces pentru a determina însărcinarea soţiei (partenerei) sale. Legătura de filiaţie este atunci recunoscută şi intervenţia are loc într-un termen de 12 luni de la data decesului.

În ceea ce priveşte
 transferul embrionilor post-mortem, legea prezumă consimţământul bărbatului atunci când femeia a urmat tratamentul necesar înainte de moartea soţului (partenerului) său.
Perioada în care reproducerea post-mortem este posibilă este limitată de lege. Într-adevăr, atunci când gameţii masculini nu sunt conservaţi după deces (cu excepţia situaţiei în care există voinţa exprimată a persoanei în cauză), embrionii pot fi păstraţi, atât timp cât femeia este aptă psihologic să-i primească. Crioconservarea este subordonată unei reînnoiri explicite a acordului cuplului (sau doar a femeii în cazul decesului bărbatului) la fiecare 2 ani.

SUEDIA

Reproducerea umană asistată medical este reglementată de Legea nr. 286/2008 privind calitatea şi siguranţa la prelevarea de ţesuturi şi celule umane
.
În Suedia este permis a se comunica copilului, când va împlini vârsta de 18 ani, numele donatorului, dacă donatorul a acceptat, însă copilul nu va avea niciun drept succesoral.

MAREA BRITANIE
Prima iniţiativă de legiferare în domeniul reproducerii umane asistate medical s-a constituit în Raportul Warnock (1984)
. Comisia Warnock a fost înfiinţată în 1982 pentru a reconsidera  dezvoltările în domeniul fertilizării umane şi embriologiei. 

Prin raportul finalizat în 1984, Comisia recomanda norme statuare (legale, şi nu jurisprudenţiale) în ceea ce priveşte reproducerea umană asistată medical.
Reglementarea reproducerii umane asistate medical s-a realizat prin Legea privind fertilizarea umană şi embriologia din 1990 (Human Fertilisation and Embryology Act)
. Autoritatea pentru Fertilizare Umană şi Embriologie (HFEA) şi Codul de practică bazat pe această lege constituie fundamentul practicii de reproducere umană asistată medical. Accentul este pus pe reglementarea profesională a serviciilor medicale de tratament al infertilităţii şi pe calitatea îngrijirii medicale. Centrele de tratament care oferă tehnici de reproducere umană asistată medical sunt autorizate de către HFEA. Accesul la tratament este flexibil, nu sunt impuse cerinţe legate de starea civilă şi serviciile sunt disponibile femeilor singure. Nu au fost impuse cerinţe obligatorii privind vârsta. 

Acţiunile strict interzise de articolele 3 şi 4 ale Legii din 1990 sunt:

- nicio persoană nu poate crea un embrion, nu-l poate depozita sau folosi în lipsa unei licenţe speciale;

- implantarea unui embrion viu în corpul unei femei, altul decât cel uman sau a unor gameţi vii, alţii decât cei umani este strict interzisă;

- nu se poate autoriza prin licenţe depozitarea sau folosirea de embrioni în situaţiile în care legea interzice strict acea depozitare sau folosire;

- nimeni nu poate implanta gameţi masculini sau feminini în corpul unei femei, decât dacă deţine o licenţă specială în acest sens. 

De asemenea, este foarte important consimţământul persoanelor implicate în reproducerea asistată medical.

Articolul 13 din lege prevede că bunăstarea copilului nenăscut, precum şi "nevoia acestui copil de a avea un tată" trebuie să fie luate în considerare înainte de orice reproducere asistată medical.

Una din îndrumările Autorităţii pentru Fertilizare Umană şi Embriologie  adaugă faptul că, atunci când copilul nenăscut nu are nici tată legal, instituţiile acreditate trebuie "să acorde o atenţie deosebită în ceea ce priveşte capacitatea viitoarei mame de a satisface nevoile copilului, sau capacitatea altor persoane, din mediul familial sau social, de a împărţi responsabilitatea îndeplinirii acestor nevoi.

Marea Britanie este unul din statele europene cu o legislaţie foarte permisivă în domeniu. Există legi speciale pentru surogat şi reproducerea asistată medical, ultima fiind radical modificată în noiembrie 2008. Se permite accesul cuplurilor heterosexuale căsătorite sau nu, cuplurilor de femei şi femeilor celibatare. Se permite donarea de gameţi şi de embrioni, însă, prin noua lege din 2008, donarea nu mai este anonimă, existând dreptul copilului la cunoaşterea originii. Pentru copiii proveniţi din tehnici cu donatori se impune prin lege trecerea în certificatul de naştere a menţiunii „cu donator”. Pentru cuplurile de femei s-a creat un sistem special de filiaţie (primul părinte şi al doilea părinte). Mai mult, în şcoli nu mai este permisă folosirea cuvintelor de mamă şi tată, ci doar cel de părinte, pentru a se evita discriminarea copiilor cu părinţi de acelaşi sex. Sunt permise atât surogatul, cât şi reproducerea post-mortem.
 În ceea ce priveşte inseminarea şi transferul embrionilor post-mortem, legea iniţială din 1990 a autorizat în mod explicit inseminarea şi transferul embrionilor post-mortem, dar nu a abordat problema filiaţiei copiilor astfel concepuţi.

Legea din 2003 privind reproducerea post-mortem asistată medical nu modifică prevederile Legii din 1990 referitoare la aceste practici, însă reglementează menţionarea anumitor date cu privire la soţul (partenerul) mamei, în registrul de stare civilă, precum şi în certificatul de naştere al copilului. Astfel, pot fi înregistrate numele, prenumele, activitatea profesională şi locul naşterii persoanei.  Această prevedere este aplicabilă, în egală măsură şi atunci când concepţia reprezintă rezultatul transferului de embrioni de la un donator de spermă. Înregistrarea datelor este subordonată îndeplinirii anumitor condiţii. Persoana trebuie să-şi fi exprimat consimţământul în scris cu privire la concepţia post-mortem şi să fie tratat ca şi tatăl copilului. De asemenea, trebuie să-şi exprime acordul cu privire la încetarea confidenţialităţii în ceea ce priveşte tehnica utilizată în cadrul reproducerii asistate medical. În plus, pentru a completa dosarul, mama trebuie să semneze o declaraţie, în termen de 42 zile de la naşterea copilului, care să arate că este de acord ca numele tatălui să fie înregistrat şi să aducă un certificat medical în care să fie descris tratamentul medical pe care l-a urmat.

Legea din 2003 nu prevede nicio consecinţă juridică în ceea ce priveşte înregistrarea numelui soţului în registrul de stare civilă, nici în materia filiaţiei, nici în materia succesiunii. Ca urmare, înregistrarea sa este de natură simbolică. Deci, paternitatea copiilor născuţi prin reproducere post-mortem asistată medical trebuie să fie stabilită de instanţele judecătoreşti.

Legea din 2008 menţine aceste dispoziţii, dar reglementează situaţia transferului embrionilor post-mortem în cadrul:

· cuplurilor homosexuale de sex feminin prin analogie cu situaţia cuplurilor heterosexuale care folosesc donator de spermă, 

· cuplurilor homosexuale legate printr-un contract de parteneriat civil fiind asimilate cuplurilor căsătorite şi altor cupluri heterosexuale necăsătorite.

Perioada în care reproducerea post-mortem este posibilă este limitată de dispoziţiile legii privind durata de crioconservare a gameţilor şi embrionilor care este - cu excepţia cazurilor speciale – limitată la 10 ani, respectiv 5 ani. Cu toate acestea, Legea din 2008 prevede un prag de până la 10 ani pentru durata de conservare a embrionilor.

Donaţiile de spermă, ovule şi embrioni sunt permise. Codurile de practică permit, în schimbul unor sume mici, ca donatorii să suporte cheltuielile şi inconvenientele. Plăţile nu sunt considerate profit. Maternitatea surogat este permisă atunci când nu se comercializează în scopul obţinerii de profit. O lege mai veche privind substituţia de mame (Surrogacy Arrangements Act), din 1985, a fost adoptată datorită îngrijorărilor opiniei publice. Aspectul comercial al înlocuirii a fost declarat ilicit. HFEA urmăreşte ca înlocuirea să nu aibă ca rezultat obţinerea de profit. Atunci când este implicat un terţ, principiul confidenţialităţii procreaţiei este respectat în ceea ce priveşte identitatea donatorului. Legea HFEA din 1990 prevede că divulgarea numelor donatorului constituie infracţiune şi se pedepseşte cu închisoare până la doi ani sau amendă. Toate proiectele de cercetare legate de reproducerea umană asistată medical sunt aprobate şi monitorizate de HFEA
.
ELVEŢIA
Elveţia
 are o reglementare mai vastă în domeniu, începând cu Constituţia (art.119) care atribuie competenţe legislative în materie Confederaţiei şi enumeră principiile pe care legea trebuie să le respecte, Codul Civil şi Legea  din 18 decembrie 1998 privind reproducerea asistată medical. 

Există un sistem şi mai restrictiv decât cel francez, tehnicile cu donator de spermă fiind permise doar pentru cupluri căsătorite. 
Articolul 3 din Legea din 18 decembrie 1998 este destinat cuplurilor "în legătură cu care se poate stabili un raport de filiaţie şi care au capacitatea de a creşte copilul până la majoratul său."
Astfel, cuplurile heterosexuale necăsătorite, dar stabile pot beneficia de accesul la asistenţă medicală la reproducere în aceleaşi condiţii ca şi cuplurile căsătorite.

Femeile celibatare şi cuplurile homosexuale sunt excluse de la reproducerea asistată medical.
Sistemul filiaţiei
 nu a suferit modificări, ci doar adaptări pentru soţul care nu a participat cu material genetic. Acesta este considerat tată în urma consimţămantului exprimat, fără posibilitatea răsturnării paternităţii în justiţie. 
Deşi legea protejează donatorul, nu garantează dreptul la anonimat, iar dreptul copilului la informare şi la cunoaşterea originii este superior. Viitorul copil va putea accede la dosarul său, la vârsta de 18 ani, însă donatorul nu poate fi contactat fără acordul său, în virtutea dreptului la viaţă privată.
Articolul 3 din Legea din 1998 precizează, printre altele, că „este interzisă utilizarea gameţilor sau ovulelor fecundate ale unei persoane după moartea acesteia", iar articolul 17 interzice conservarea embrionilor.
NORVEGIA

Reglementarea în domeniu este Actul privind aplicarea Biotehnologiei în Medicină din 1994
. 
Guvernul a numit un consiliu consultativ independent – Consiliu consultativ norvegian pentru biotehnologie - cu scopul de a revizui problemele în materia reproducerii umane asistate medical  şi de a sugera orientări etice.

Serviciile de tratament în domeniul RUAM sunt puse la dispoziţia cuplurilor căsătorite sau a cuplurilor heterosexuale stabile. 
Este sugerată ca limită superioară, vârsta de 38 ani pentru femeia care naşte, însă nu există o limită legală în acest sens.
Concepţia post-mortem este interzisă . 

Donarea de spermă este permisă. Cu toate acestea, donatorul de spermă rămâne anonim. De asemenea, donarea de embrioni este interzisă, la fel şi maternitatea surogat.

� � HYPERLINK "http://digital.library.unt.edu/ark:/67531/metadc3192/m1/1/high_res_d/dissertation.pdf" ��http://digital.library.unt.edu/ark:/67531/metadc3192/m1/1/high_res_d/dissertation.pdf� pp. 95-96


� � HYPERLINK "http://www.senat.fr/lc/lc193/lc193.html" ��http://www.senat.fr/lc/lc193/lc193.html�





� � HYPERLINK "http://www.gesetze-im-internet.de/bgb/BJNR001950896.html" ��http://www.gesetze-im-internet.de/bgb/BJNR001950896.html�


� � HYPERLINK "http://www.embryoland.gr/en/pages/ivf-abroad-greece/Legal-Issues-IVF-Greece.asp" ��http://www.embryoland.gr/en/pages/ivf-abroad-greece/Legal-Issues-IVF-Greece.asp�


� � HYPERLINK "http://digital.library.unt.edu/ark:/67531/metadc3192/m1/1/high_res_d/dissertation.pdf" ��http://digital.library.unt.edu/ark:/67531/metadc3192/m1/1/high_res_d/dissertation.pdf� pp. 98-99


� � HYPERLINK "http://digital.library.unt.edu/ark:/67531/metadc3192/m1/1/high_res_d/dissertation.pdf" ��http://digital.library.unt.edu/ark:/67531/metadc3192/m1/1/high_res_d/dissertation.pdf� pp. 101-102


� Legea nr.40 din 19 februarie 2004 privind reproducerea umană asistată medical


� heterolog – (despre celule, ţesuturi, seruri) care provine de la individaparţinând unei alte specii


� � HYPERLINK "http://www.camera.it/parlam/leggi/04040l.htm" ��http://www.camera.it/parlam/leggi/04040l.htm�


� � HYPERLINK "http://www.normativasanitaria.it/jsp/dettaglio.jsp?id=22302" ��http://www.normativasanitaria.it/jsp/dettaglio.jsp?id=22302�


� � HYPERLINK "http://conventions.coe.int/Treaty/EN/Treaties/PDF/Romanian/164-Romanian.pdf" ��http://conventions.coe.int/Treaty/EN/Treaties/PDF/Romanian/164-Romanian.pdf�


� � HYPERLINK "http://www.seg-web.org/index.php/lang-en/component/content/article/74-newsletters/77-law-and-ethics-in-medically-assisted-reproduction-in-italy" ��http://www.seg-web.org/index.php/lang-en/component/content/article/74-newsletters/77-law-and-ethics-in-medically-assisted-reproduction-in-italy�


� � HYPERLINK "http://digital.library.unt.edu/ark:/67531/metadc3192/m1/1/high_res_d/dissertation.pdf" ��http://digital.library.unt.edu/ark:/67531/metadc3192/m1/1/high_res_d/dissertation.pdf� pp. 106-108


� Solicitarea ECPRD nr. 1254/0308.2009 privind reglementarea fertilizării in vitro


� � HYPERLINK "http://www.dre.pt/pdf1s/2006/07/14300/52455250.pdf" ��http://www.dre.pt/pdf1s/2006/07/14300/52455250.pdf� (text disponibil în limba portugheză)


� � HYPERLINK "http://digital.library.unt.edu/ark:/67531/metadc3192/m2/1/high_res_d/dissertation.pdf" ��http://digital.library.unt.edu/ark:/67531/metadc3192/m2/1/high_res_d/dissertation.pdf�


� � HYPERLINK "http://digital.library.unt.edu/ark:/67531/metadc3192/m1/1/high_res_d/dissertation.pdf" ��http://digital.library.unt.edu/ark:/67531/metadc3192/m1/1/high_res_d/dissertation.pdf�


 pp. 112-113


� � HYPERLINK "http://digital.library.unt.edu/ark:/67531/metadc3192/m1/1/high_res_d/dissertation.pdf" ��http://digital.library.unt.edu/ark:/67531/metadc3192/m1/1/high_res_d/dissertation.pdf� pp. 113-114


�� HYPERLINK "http://www.eshre.eu/binarydata.aspx?type=doc&sessionId=pae1bu554ndlt255p4ugzy55/Spanish_law_14_2006_TRA_2.pdf" ��http://www.eshre.eu/binarydata.aspx?type=doc&sessionId=pae1bu554ndlt255p4ugzy55/Spanish_law_14_2006_TRA_2.pdf� (text disponibil în limba spaniolă)


� � HYPERLINK "http://sid.usal.es/idocs/F3/LYN10109/3-10109.pdf" ��http://sid.usal.es/idocs/F3/LYN10109/3-10109.pdf� (text disponibil în limba spaniolă)


� Legea no.14 din 26 mai 2006 privind tehnicile de reproducere umană asistată defineşte principalele norme privind asistenţa medicală la reproducere. Legea a abrogat dispoziţiile precedente în domeniu, care au rezultat din Legea no 35 din 22 noiembrie 1988 şi care a fost modificată în 2003.


� Legea din 1988 a inclus şi ea aceleaşi dispoziţii, dar recunoaşterea legăturii de filiaţie a fost subordonată realizării intervenţiei într-un termen de 6 luni de la data decesului partenerului.


� � HYPERLINK "http://www.senat.fr/lc/lc193/lc193.html" ��http://www.senat.fr/lc/lc193/lc193.html�





� � HYPERLINK "http://www.notisum.se/rnp/sls/lag/20080286.htm" ��http://www.notisum.se/rnp/sls/lag/20080286.htm� (text disponibil în limba suedeză)


� � HYPERLINK "http://www.info-portal.ro/articol/reproducerea-medicala-asistata/148/1/suedia/" ��http://www.info-portal.ro/articol/reproducerea-medicala-asistata/148/1/suedia/�


�Asupra statutului embrionului au fost exprimate puncte de vedere capitale în Raportul Warnock, dat publicităţii în 1984. După 1978, când s-a născut primul copil în eprubetă, Louise Brown, la Manchester, în Marea Britanie, a apărut necesitatea elaborării unei legi, prin care să se poată controla ceea ce se întâmplă cu embrionii concepuţi în laboratoare. Guvernul britanic a propus înfiinţarea Comisiei pentru fertilizare umană şi embriologie, numită şi Comisia Warnock, ce trebuia să facă recomandări, necesare conceperii şi dezbaterii în Parlament al unui asemenea proiect legislativ. Contribuţia documentului final constă în aceea că a stabilit o distincţie clară între fecundare şi momentul apariţiei vieţii umane. Această precizare a încurajat, de fapt, şi mai mult experimentele pe embrioni. Pornind de la răspunsul dat întrebării fundamentale, � HYPERLINK "http://www.crestinortodox.ro/morala/70902-cand-incepe-viata-umana" \o "" �când începe viaţa umană�, Comisia Warnock a creat condiţia ca omul să amplifice greşeala în care se găsea, de la început, dându-şi acordul pentru continuarea experimentelor sau pentru omorârea embrionilor. În viziunea Raportului Warnock, "produsul imediat al concepţiei" nu este o � HYPERLINK "http://www.crestinortodox.ro/sanatate-si-stiinta/88791-embrionul-fiinta-umana-in-devenire" \o "Embrionul, fiinta umana in devenire" �fiinţă umană�, insistându-se asupra faptului că � HYPERLINK "http://www.crestinortodox.ro/sanatate-si-stiinta/72615-inceputul-vietii-umane" \o "Inceputul vietii umane" �începutul vieţii umane� constituie mai degrabă o problemă de etică decât una biologică. În formularea răspunsului, nu s-a ţinut cont de faptul că dezvoltarea umană trebuie înţeleasă ca un proces continuu, de la formarea zigotului şi până la naşterea propriu-zisă, fiecare stadiu fiind la fel de important, ca cel al unui adult, stadiu recunoscut ca model evident asociat cu statutul de persoană umană. Astfel, Raportul Warnock a stabilit că înainte de a 14-a zi de la concepere, embrionul nu poate fi considerat un organism individual. În preajma acestui moment, apare forma primitivă a tubului neural al embrionului, ce constituie debutul dezvoltării sistemului nervos. A mai fost evocat, în sprijinul acestei viziuni, fenomenul aparitiei gemenilor. � HYPERLINK "http://www.crestinortodox.ro/sanatate-si-stiinta/72615-inceputul-vietii-umane" \o "" �Începutul vieţii umane� individuale, în această accepţie, coincide cu momentul pierderii capacităţii embrionului de a se divide, pentru a forma cele două organisme distincte. Această teză nesocoteşte faptul că embrionul uman, atât înainte, căt şi după a 14-a zi, se află pe parcursul desfaşurării unui proces continuu, propriu unei persoane umane.


�� HYPERLINK "http://www.legislation.gov.uk/ukpga/1990/37/contents" ��http://www.legislation.gov.uk/ukpga/1990/37/contents�


� � HYPERLINK "http://digital.library.unt.edu/ark:/67531/metadc3192/m1/1/high_res_d/dissertation.pdf" ��http://digital.library.unt.edu/ark:/67531/metadc3192/m1/1/high_res_d/dissertation.pdf� pp. 118-119


� � HYPERLINK "http://www.senat.fr/lc/lc193/lc1935.html#toc23" ��http://www.senat.fr/lc/lc193/lc1935.html#toc23�





� http://doctorate.ulbsibiu.ro/obj/documents/REZ-ROM-GUTAN.pdf


� � HYPERLINK "http://digital.library.unt.edu/ark:/67531/metadc3192/m2/1/high_res_d/dissertation.pdf" ��http://digital.library.unt.edu/ark:/67531/metadc3192/m2/1/high_res_d/dissertation.pdf�

